Εργασία – επάγγελμα

Εργασία είναι η συνειδητή σωματική ή πνευματική προσπάθεια του ανθρώπου, που αποβλέπει στην ικανοποίηση των υλικών ή πνευματικών του αναγκών, το σύνολο των καταβαλλόμενων σωματικών και πνευματικών δυνάμεων για τη δημιουργία κάποιου έργου, που θα ικανοποιήσει τις πολλαπλές ανάγκες της ζωής.

Επάγγελμα είναι το ειδικό έργο που επιτελεί ένα άτομο με κύριο σκοπό την εξυπηρέτηση των βιοποριστικών αναγκών, η εξειδικευμένη εργασία με την οποία ασχολείται κάποιος συστηματικά με βασικό σκοπό την αμοιβή.

**Εκλογή επαγγέλματος**

Η εκλογή του επαγγέλματος αποτελεί μια από τις σπουδαιότερες και κρισιμότερες αποφάσεις της ζωής του ανθρώπου. Δεδομένου ότι το επάγγελμα είναι μια από τις βασικότερες παραμέτρους της ζωής, η επιλογή του δεν θα πρέπει να γίνεται βιαστικά και ασύνετα. Υποχρέωση του κάθε ατόμου είναι να αντιμετωπίζει την απόφαση αυτή με σοβαρότητα και ευθύνη.

Συμβαίνει συχνά να επηρεάζεται ο άνθρωπος αρνητικά από ορισμένους εξωτερικούς παράγοντες για την εκλογή του επαγγέλματός του. Δυστυχώς στην κοινωνική αξιολόγηση υπάρχει μια καθορισμένη ιεράρχηση των επαγγελμάτων που θέλει την πνευματική εργασία σε προνομιούχο θέση, ενώ τη χειρωνακτική συχνά τη θεωρεί υποδεέστερη. Ο διαχωρισμός αυτός μπορεί να αποβεί κακός σύμβουλος, γιατί υπάρχουν άνθρωποι που σύμφωνα με τις κλίσεις τους αποδίδουν πολύ περισσότερο σε χειρωνακτικές εργασίες. Αν λοιπόν διάλεγαν ένα επάγγελμα του πνευματικού χώρου, πιθανώς θα κατέληγαν σε αποτυχία.

Άγνοια, προκαταλήψεις, μερική γνώση εξαιτίας της ελλιπούς πληροφόρησης, της διαρκούς εξέλιξης των επαγγελμάτων, της πολυπλοκότητας του κόσμου του επαγγέλματος μπορούν να οδηγήσουν σε λανθασμένες κρίσεις και επιλογές.

Συχνά ασκούνται οικογενειακές πιέσεις που ωθούν στην επιλογή ενός επαγγέλματος «κοινωνικά καταξιωμένου» ή απλά κερδοφόρου, συνυφασμένου με την νοοτροπία των υλιστικών ιδεών.

Και φυσικά σε λανθασμένη επιλογή θα οδηγήσει η μη έγκυρη αντιμετώπιση του θέματος, που είναι τοσο ζωτικό για το ίδιο το άτομο αλλά και για το κοινωνικό σύνολο με κριτήριο την κοινωνική προσφορά της εργασίας.

Πού θα οδηγήσει το άτομο να επιλέξει μια εργασία ξένη προς τις πραγματικές κλίσεις και δεξιότητές του;

Οπωσδήποτε τα αποτελέσματα δεν ευνοούν ουτε το ίδιο το άτομο ούτε την κοινωνική ολότητα. Ο αποπροσανατολισμός από τους χώρους στους οποίους θα μπορούσε να λειτουργήσει θετικά αξιοποιώντας στο έπακρο τις δημιουργικές – παραγωγικές του ικανότητες θα επιδράσει αρνητικά στον ψυχικό κόσμο του και θα διαταράξουν την πνευματική και ψυχική του ηρεμία. Η έλλειψη ικανοποίησης από την εργασία επισύρει την πλήξη και τη μονοτονία, την έλλειψη αποδοτικότητας και τη χαμηλή παραγωγικότητα. Όλα αυτά οδηγούν στον παρασιτισμό και στην περιθωριοποίηση από τον κοινωνικό μηχανισμό.

Για να αποφευχθεί αυτή η κατάσταση και να γίνει σωστή επιλογή του επαγγέλματος, πρέπει το άτομο :

* Να έχει πληρέστερη γνώση των επαγγελμάτων (δομή τους, ζήτηση στην αγορά εργασίας…) απαλλαγμένη από κάθε προκατάληψη.
* Απόλυτη γνώση των βαθμίδων της εκπαίδευσης και των ειδών της που αφορούν την ειδική κατάρτιση πάνω σε ορισμένα επαγγέλματα
* Αυτογνωσία, αντικειμενική εκτίμηση των δυνατοτήτων του (πνευματικών και σωματικών)
* Σφαιρική εικόνα (απαιτήσεις, δυνατότητες, δυσκολίες) του συγκεκριμένου επαγγέλματος.
* Να μην επηρεάζεται από κοινωνικές προκαταλήψεις και να έχει συνείδηση της ισοτιμίας των επαγγελμάτων, αφού όλα είναι απαραίτητα για να λειτουργήσει ο κρατικός μηχανισμός.
* Να μην επηρεάζεται από πιέσεις που αντιτίθενται στις κλίσεις και ικανότητές του. Η επιλογή θα είναι αποτέλεσμα προσωπικού προβληματισμού.

**Προϋποθέσεις σωστής άσκησης του επαγγέλματος**

* Σωστή εκλογή του επαγγέλματος (εξασφαλίζει ψυχική σύνδεση με αυτό, αφοσίωση, κινητοποίηση όλων των ατομικών δυνατοτήτων που συνεπάγονται αυξημένη αποδοτικότητα και παραγωγικότητα)
* Άρτια κατάρτιση, εξειδίκευση, θεωρητική και πρακτική πείρα.
* Εντιμότητα, ευσυνειδησία, αίσθημα επαγγελματικής ευθύνης.
* Επαγγελματική κατοχύρωση, προστασία, ασφάλεια, αμοιβή (υλική και ηθική), κίνητρα..
* Καλές συνθήκες άσκησης του επαγγέλματος (ελευθερία, πρωτοβουλία, δημιουργική έκφραση, ευχάριστο περιβάλλον, απουσία άγχους, δημιουργική συνεργασία με τους άλλους).
* Αξιοκρατία, κίνητρα

**Εργασία – ανεργία – επάγγελμα – επαγγελματικός προσανατολισμός**

***Εργασία***  : η σκόπιμη προσπάθεια του ανθρώπου, σωματική ή πνευματική, η οποία αποβλέπει στη δημιουργία υλικών ή πνευματικών αγαθών απαραίτητων για την ύπαρξή του.

***Ανεργία*** : η έλλειψη εργασίας, ή αλλιώς, η κατάσταση κατά την οποία άνθρωποι ικανοί να εργαστούν, ζητούν και δεν βρίσκουν εργασία, για λόγους ανεξάρτητους από τη θέλησή τους.

***Επάγγελμα***  : η ειδική και συγκεκριμένη, κύρια και μόνιμη εργασία, με την οποία ο άνθρωπος εξασφαλίζει τους απαραίτητους οικονομικούς πόρους, για να καλύψει τις ανάγκες, βασικές ή όχι, της ζωής του.

**Επαγγελματικός προσανατολισμός**

Η συστηματική και επιστημονική βοήθεια που παρέχεται στους νέους ανθρώπους, προκειμένου να διαλέξουν σωστά το επάγγελμα που θα ακολουθήσουν.

## Εργασία

Ο άνθρωπος παρακινημένος από την πανίσχυρη ανάγκη δαπανά ενέργεια σωματική και πνευματική. Σκοπός του είναι να εξασφαλίσει μέσα και τρόπους για να αποκτήσει αγαθά. Δηλαδή, εργασία είναι σωματική και πνευματική ενέργεια, με πηγή της τον άνθρωπο, που θα συντελέσει στην παραγωγή αγαθών.

Η εργασία με την έννοια της συστηματικής και σκόπιμης ενέργειας για την παραγωγή αγαθών αρχίζει κατά το τέλος του νομαδικού σταδίου της ζωής του ανθρώπου και την αρχή του γεωργικού του βίου. Τότε που η μόνιμη εγκατάστασή του σε έναν τόπο απαιτούσε και τη σκόπιμη και συστηματική καλλιέργεια του τόπου, ώστε να αποδίδει κάθε χρόνο καρπούς.

Για αρκετούς αιώνες η εργασία ήταν υπόθεση των δούλων. Αργότερα, όταν άρχισαν να ασχολούνται με τη γη και οι ελεύθεροι άνδρες, για μια ορισμένη τάξη, τους ευγενείς, η εργασία θεωρούνταν ταπεινή ενασχόληση. Ακόμη και κατά τους κλασσικούς χρόνους οι Έλληνες θεωρούσαν ότι η βιοποριστική εργασία ταίριαζε μόνο σε δούλους και όχι σε ελεύθερους ανθρώπους. Εφόσον υπήρχαν δούλοι για τις χειρωνακτικές εργασίες, δεν υπήρχε η ανάγκη για ανάπτυξη τεχνολογίας. Αυτός είναι ο λόγος που στην αρχαιότητα αναπτύχθηκαν οι θεωρητικές επιστήμες, όχι όμως και η τεχνική και η τεχνολογία.

Με την εργασία του ο άνθρωπος εξασφαλίζει τα απαραίτητα για τη ζωή του υλικά αγαθά, αισθάνεται ελεύθερος και ανεξάρτητος, αναπτύσσει τις σωματικές του δεξιότητες και τις πνευματικές του δυνατότητες, βελτιώνει το βιοτικό του επίπεδο, συντελεί στη σωματική και πνευματική του υγεία και στην κατάκτηση της προσωπικής του ευτυχίας, και δίνει στη ζωή του σκοπό και νόημα.

Για την εργασία κλασσικές οικονομικές σχολές διετύπωσαν τη θέση ότι είναι αντικείμενο συναλλαγής, όπως απαιτεί ο νόμος της προσφοράς και της ζήτησης. Ο Marx την καθόρισε ως το πιο σημαίνοντα συντελεστικό παράγοντα της παραγωγής και το κριτήριο για την αξία των παραγόμενων αγαθών. Ο μαρξισμός δεν κάνει διάκριση ανάμεσα σε πνευματική και σωματική εργασία. Και οι δυο είναι όψεις της μιας ανθρώπινης εργασίας, αφού δεν μπορεί ο άνθρωπος να καταβάλλει σωματικό μόχθο χωρίς να συμμετέχει και το πνεύμα του, όπως και το αντίθετο. Οι σύγχρονες θέσεις κάνουν λόγο για την εργασία ως απαραίτητο συμπλήρωμα του κεφαλαίου, που δικαιωματικά πρέπει να συμμετέχει στα κέρδη.

Η εργασία καλύπτει την ανθρώπινη ένδεια και ελλειπτικότητα, κυριολεκτικά δημιουργεί, ολοκληρώνει και καταξιώνει τον άνθρωπο. Το ανθρώπινο πλάσμα με το σώμα και το πνεύμα του επεμβαίνει στη φύση και προσαρμόζει τα φυσικά αντικείμενα και φαινόμενα στις δικές του ανάγκες. Τελικά ο άνθρωπος ρυθμίζει και ελέγχει την ανταλλαγή της ύλης ανάμεσα στον ίδιο και τη φύση, οργανώνει την κοινωνία του, καθορίζει και σφραγίζει τις κοινωνικές εξελίξεις.

Η εργασία έχει και κοινωνικό χαρακτήρα. Είναι το τίμημα που κάθε άνθρωπος καταβάλλει για να μπορεί να αποτελεί μέλος της κοινωνίας. Ο ένας με τη δική του εργασία καλύπτει τον άλλο που ασκεί άλλου είδους εργασία. Εργαζόμενος για τον εαυτό του εργάζεται συγχρόνως και για τους άλλους. Η εργασία αποτελεί το στυλοβάτη κάθε πολιτισμένης κοινωνίας. Εργασία και πολιτισμική στάθμη μιας κοινωνίας είναι ποσά ευθέως ανάλογα.

**Η συνειδητή άσκηση της εργασίας επιβάλλει**

* Ικανοποίηση της έμφυτης ανάγκης του ανθρώπου για δημιουργία
* Δικαίωση του ανθρώπου στη ζωή
* Ψυχοπνευματική διάπλαση του ανθρώπυ
* Προσπόριση αναγκαίων προς το ζήν
* Καλλιέργεια πνεύματος και κριτικής διάθεσης
* Κοινωνικοποίηση του ατόμου
* Ηθική διάπλαση του ατόμου
* Διαφύλαξη του αγαθού της υγείας
* Αισθητοποίηση πληρότητας και αρμονίας
* Ευθυνοποίηση του ατόμου
* Δραστηριοποίηση και τόνωση πρωτοβουλίας
* Περιεχόμενο και ουσία ανθρώπινης ύπαρξης
* Δημιουργική χαρά – πνευματική ελευθερία.
* Κοινωνικοποίηση – κοινωνική καταξίωση

Ο άνθρωπος με την εργασία του εξασφαλίζει οικονομική άνεση και ανεξαρτησία, καλύτερη διαβίωση, προϋποθέσεις καλυτερων συνθηκών, ασφάλεια και έλλειψη άγχους. Ο εργαζόμενος πρέπει να διακρίνεται για κριτική διάθεση, διεύρυνση πνεύματος, ορθολογική αντιμετώπιση της ζωής, αυτογνωσία, αυτοκυριαρχία και ανθρωπιστικά ιδανικά.

Οι οικονομικοί και νομικοί όροι, με βάση τους οποίους προσφέρεται η εργασία και διαχωρίζεται οριστικά από την ερασιτεχνική απασχόληση, είναι τελεσίδικοι κανόνες και μέρος των διαφόρων συστημάτων που παρέχουν εργασία. Προς τα συστήματα παροχής εργασίας συνυφαίνονται και οι διάφοροι τύποι της αμοιβής. Συνηθέστεροι τύποι αμοιβής είναι ο μισθός με βάση το χρόνο ή εκείνος με βάση την απόδοση. Στις σύγχρονες αντιλήψεις, τα υλικά κίνητρα ως πρόσθετες, έκτακτες αμοιβές και ως συμμετοχή στα κέρδη, αξιοποιούν στο έπακρο την εργασία και επαυξάνουν την παραγωγικότητα.

Η άρνηση της εργασίας έχει σαν αποτέλεσμα τη στέρηση αγαθών, τις κακές συνθήκες διαβίωσης, την έλλειψη των απαραίτητων προς το ζην. Ο άνθρωπος γίνεται μοιρολάτρης και χαρακτηρίζεται από έλλειψη δημιουργικότητας. Οδηγείται στην ηθική πώρωση, τον εξανδραποδισμό και σε αντιανθρώπινες ενέργειες.

Ακόμα και στο πιο μέτριο είδος δουλειάς η ψυχή του ανθρώπου διέπεται από σύνθεση και αρμονία μόλις αρχίσει να εργάζεται.

**Ανεργία**

Ανεργία θεωρείται η κατάσταση έλλειψης εργασίας, κατά την οποία υπάρχει δυσαρ­μονία μεταξύ προσφοράς και ζήτησης, δηλαδή προσφέρονται λίγες θέσεις εργασίας, ενώ υπάρχουν πάρα πολλοί ενδιαφερόμενοι. Είναι έννοια διαφορετική από την «αεργία», που σημαίνει σκόπιμη απραξία. Ο άνεργος δε βρίσκει εργασία παρά τις ικανότητες και τις γνώσεις του.

***Σύντομη ιστορική αναδρομή***

Η ανεργία είναι ένα κοινωνικό φαινόμενο, που σχετίζεται με τη διάρθρωση και την οργάνωση των κοινωνιών. Παρουσιάζεται κυρίως στις φάσεις των μεγάλων αλλαγών, όπως κατά την πτώση της Ρωμαϊκής Αυτοκρατορίας, πατά το Μεσαίωνα, κατά τη Βιομηχανική Επανάσταση. Ιδιαίτερα εντάθηκε κατά τη δεκαετία 1920-1930, την περίο­δο της οικονομικής κρίσης.

Σήμερα η ανεργία μαστίζει την Ευρώπη και οι δείκτες ξεπερνούν πλέον το 10% του ενεργού πληθυσμού. Επίσης, για πρώτη φορά τίθεται υπό αίρεση το κατοχυρωμένο δικαίωμα της μόνιμης και πλήρους απασχόλησης.

***Μορφές ανεργίας***

**Σταθερή:** θεωρείται φυσιολογική (2-3%).

**Εποχιακή:** Κυμαίνεται ανάλογα με τις περιοχές και τις εποχές του έτους.

**Δημογραφική:** Όταν υπάρχει απρόσμενη αυξομείωση του πληθυσμού (π.χ. αθρόα εισροή μεταναστών).

**Διαρθρωτική**: Προέρχεται από την εισαγωγή νέας τεχνολογίας στον εξοπλισμό των παραγωγικών μονάδων και καλείται και τεχνολογική ανεργία. Ανάγεται στη δυσαρμονία ανάμεσα στις ανάγκες της οικονομίας σε εξειδικευμένο εργατικό δυναμικό και στις εκροές του εκπαιδευτικού συστήματος ή στο ήδη διαθέσιμο μη απασχολούμενο εργατικό δυναμικό. Η δυσαρμονία μπορεί να είναι ποιοτική ή ποσοτική.

**Ανεργία τριβής**: Δημιουργείται από την έλλειψη πληροφόρησης και την αδυναμία αυτόματου συμψηφισμού προσφοράς και ζήτησης εργασίας.

Πέρα από το γεγονός ότι η ανεργία εδώ και αρκετά χρόνια βρίσκεται σε ανησυχητι­κά επίπεδα, εκείνο που δημιουργεί μεγαλύτερη ανησυχία είναι η επιλεκτικότητα **της,** το γεγονός δηλαδή ότι η ανεργία πλήττει περισσότερο ορισμένες μόνο ομάδες του εργατι­κού δυναμικού. Πρόκειται για τους νέους, τις γυναίκες, τους ανειδίκευτους εργάτες και τα μειονεκτούντα άτομα, δηλαδή τις ευπαθείς κοινωνικές ομάδες.

**Τα κύρια αίτια της ανεργίας**

Τα αίτια της ανεργίας μπορεί να είναι οικονομικά ή δημογραφικά. Ως κύριες οικονομικές αιτίες μπορούν να θεωρηθούν:

Η έλλειψη ανταγωνιστικότητας της οικονομίας: Όσο υψηλότερη είναι η τιμή των παραγόμενων αγαθών και των υπηρεσιών σε μία χώρα και όσο χαμηλότερη είναι η ποιότητα τους σε σχέση με τα παραγόμενα αγαθά ή τις υπηρεσίες άλλων χωρών, τόσο λιγότερο ανταγωνιστική είναι η οικονομία της. Αυτό σημαίνει αδυναμία στη διάθεση τους όχι μόνο στην εξωτερική αγορά, αλλά και στην εσωτερική, με αποτέ­λεσμα τη μείωση της παραγωγής ή τη σταθεροποίηση της, πράγμα που έχει αρνη­τικές συνέπειες στην απασχόληση του διαθέσιμου εργατικού δυναμικού, καθώς μειώνονται οι θέσεις εργασίας.

Συνέπεια αυτού είναι να αυξάνονται οι εισαγωγές και να μειώνονται οι εξαγω­γές, με αρνητικές επιδράσεις στην εγχώρια παραγωγή και επομένως την αύξηση της ανεργίας. Το ίδιο θα είναι το αποτέλεσμα και στην περίπτωση που οι τιμές πώλησης των εγχώριων αγαθών είναι ανταγωνιστικές ως προς τις αντίστοιχες τιμές εισαγομένων, αλλά η ποιότητα τους είναι συγκριτικά χαμηλότερη.

**Η διαφήμιση** επιδρά άμεσα στην ψυχολογία του καταναλωτή και επηρεάζει τη συμπεριφορά του, έτσι ώστε να μην αξιολογεί τις ανάγκες του. Η προτεραιότητα κάλυψης τους δε βασίζεται στη δική του κρίση και πολλές φορές παρασύρεται από την προβολή νέων αναγκών, στις οποίες ο καταναλωτής δίνει αξία που ίσως δεν έπρεπε. Οι περισσότερες μάλιστα από τις ανάγκες αυτές καλύπτονται με εισαγόμενα και όχι εγχώρια προϊόντα. Αντίθετα, ένα μικρό μόνο μέρος των εισαγωγών αφορά επενδυτικά αγαθά, που δεν μπορούν να παραχθούν στη χώρα μας. Η πραγματικότη­τα αυτή αποτελεί πλήγμα για την εγχώρια παραγωγή, που έχει άμεσο αρνητικό αντίκτυπο στον αριθμό των θέσεων εργασίας στο χώρο αυτό.

**Η εφαρμογή** νέας τεχνολογίας στην παραγωγική διαδικασία, αν όχι μακροχρόνια, τουλάχιστο σε μια βραχυχρόνια περίοδο προβλέπεται να έχει κάποιες αρνητικές επιπτώσεις στην απασχόληση, ειδικότερα στην περίπτωση που το επίπεδο παραγωγής είναι στάσιμο και το πλεονάζον εργατικό δυναμικό δεν μπορεί να αξιοποιηθεί, δηλαδή στην περίπτωση που έχουμε τεχνολογική (διαρθρωτική) ανεργία. Από την άλλη μεριά, αποκλείεται να αποφύγουμε την εφαρμογή της νέας τεχνολογίας, επειδή αυτό θα έχει σοβαρότερες αρνητικές επιδράσεις στην ανταγωνιστικότητα της οικονομίας.

Ακόμα η ανεργία και το μέγεθος της μπορεί να οφείλεται στις **δημογραφικές** μεταβο­λές μιας χώρας. Για παράδειγμα, στην περίοδο 1973-1981 το εργατικό δυναμικό στη Γαλλία αυξήθηκε κατά 1,3 εκατομμύρια, γεγονός που προήλθε από τη γενικότερη πληθυσμιακή αύξηση. Ανάλογο φαινόμενο παρατηρήθηκε και στη χώρα μας. Η αύξηση αφορούσε ιδιαίτερα τις γυναίκες. Η διαμόρφωση αυτών των μεγεθών επηρεάζει το δείκτη ανεργίας, εφόσον την αύξηση του εργατικού δυναμικού δεν μπορεί να απορρο­φήσει η παραγωγή.

Στη χώρα μας επικρατεί ο **επαγγελματικός ρατσισμός**. Η κοινωνική υπερτίμηση του πτυχίου οδηγεί στη συσσώρευση υποψηφίων στις ακαδημαϊκές ειδικότητες. Καθώς όμως ο αριθμός τους υπερβαίνει κατά πολύ τις ανάγκες της αγοράς εργασίας, η απορρόφηση τους είναι αδύνατη και η δημιουργία πτυχιούχων ανέργων αναπόφευκτη.

Η ελλιπής πληροφόρηση συντελεί στην επιλογή κορεσμένων επαγγελμάτων.

Η πολυθεσία και η υπερωριακή απασχόληση επιτείνουν το πρόβλημα.

Βασικός παράγοντας για την όξυνση του προβλήματος είναι και το γεγονός ότι οι επιχειρηματίες για λόγους οικονομικού συμφέροντος δεν αξιοποιούν επενδυτικά τα κέρδη τους, ή προτιμούν να επεκτείνουν τις δραστηριότητες τους σε χώρες με φτηνό εργατικό δυναμικό.

**Συνέπειες της ανεργίας**

Ας μην ξεχνάμε ότι χάρη στην εργασία διαμορφώθηκαν ο άνθρωπος, η κοινωνία και ο πολιτισμός. Συνεπώς η εργασία είναι ο πρώτος όρος συμμετοχής του πολίτη στα κοινά, ενώ η ανεργία σημαίνει **αναγκαστική περιθωριοποίηση,** στέρηση του βασικού δικαιώματος του να ρυθμίζει ο ίδιος τη ζωή του, να συμβάλλει δημιουργικά στον προσανατολισμό της κοινωνίας.

Ανεργία σημαίνει απομόνωση, οκνηρία, νωθρότητα και μηδενισμός. Συχνά οδηγεί σε συμβιβασμούς και **σύναψη πελατειακών σχέσεων,** ενώ άλλοτε εξωθεί τους ανέργους σε ; σπασμωδική και βίαιη αντιμετώπιση της ζωής. Είτε λοιπόν καταφεύγουν στη χρήση των ναρκωτικών είτε εκδηλώνονται βίαια, στοχεύοντας σε μια στιγμιαία εκτόνωση, σε μια συναισθηματική «εκδίκηση». Η συμπεριφορά αυτή βέβαια δε λύνει τα προβλή­ματα, αλλά απλώς αναπαράγει και **ενισχύει βίαιους μηχανισμούς.** Η αναζήτηση αλλαγής της πραγματικότητας με τέτοιες εκδηλώσεις οδηγεί στη διαιώνιση της.

**Από οικονομική άποψη** ανεργία σημαίνει ανεπαρκή αξιοποίηση του βασικού παραγω­γικού πόρου, του ανθρώπινου δυναμικού. Αυτό το γεγονός συνεπάγεται απώλεια εισοδήματος για τον άνεργο, απώλεια φορολογικών εσόδων για το κράτος, μείωση των παραγωγικών δυνατοτήτων ολόκληρης της οικονομίας και απώλεια εισφορών κοινωνικής ασφάλισης. Η μείωση των εσόδων του κράτους από τη φορολογία εισο­δημάτων αλλά και από την έμμεση φορολογία της κατανάλωσης αποστερεί την πολιτεία από τους αναγκαίους φόρους για τη χρηματοδότηση των κοινωνικών υπηρεσιών. Η συνεχιζόμενη ανεργία οδηγεί σε «αδήλωτη» απασχόληση στο πλαίσιο λειτουργίας της παραοικονομίας.

Τέλος, η ανεργία οδηγεί στο να μείνουν αναξιοποίητες για μεγάλο χρονικό διάστημα οι γνώσεις που έχουν αποκτήσει από την εκπαίδευση τους οι νέοι. Έτσι, δυσχεραίνεται περαιτέρω η επιστροφή τους στον επαγγελματικό στίβο.

**Προτεινόμενα μέτρα**

Η ανεργία είναι ένα παγκόσμιο φαινόμενο που εξαρτάται άμεσα από το κυρίαρχο οικονομικό-κοινωνικό μοντέλο και η αντιμετώπιση της σημαίνει αναδιατάξεις στον επαγγελματικό χώρο, την εκπαίδευση και τον επαγγελματικό προσανατολισμό. Ιδιαίτε­ρα στη χώρα μας ισχύουν τα εξής:

θα πρέπει να στοχεύουμε όχι μόνο στην **αντικατάσταση των εισαγωγών,** αλλά και στην **αύξηση των εξαγωγών.** Σε κάτι ανάλογο αποβλέπουν οι φορολογικές επιβαρύνσεις των εισαγωγών και οι πριμοδοτήσεις των εξαγωγών, ενώ για την προώθηση των ελληνικών προϊόντων έχουν συσταθεί οργανισμοί.

Ο νόμος 1962/82 προβλέπει την παροχή οικονομικών κινήτρων για την **ανάληψη επενδυτικών πρωτοβουλιών** στην περιφέρεια, υποστηρίζοντας ιδιαίτερα εκείνες που συντελούν στην ανάπτυξη προβληματικών περιοχών και συμβάλλουν στην προαγωγή της τεχνολογίας.

Για τη δημιουργία νέων θέσεων εργασίας ο **ΟΑΕΔ** κι **άλλοι οργανισμοί** εφαρμόζουν προγράμματα, με τα οποία ενισχύουν οικονομικά τις επιχειρήσεις που πέρα από τα άτομα που απασχολούν προβαίνουν σε νέες προσλήψεις. Παρέχουν έτσι κάποιο προσωρινό εισόδημα και εργασιακή εμπειρία σε αυτούς που πλήττονται κυρίως από την ανεργία.

Απαιτείται ακόμη **προσαρμογή του εκπαιδευτικού συστήματος** στις σύγχρονες οικονομικές και κοινωνικές δομές. Το σύστημα της τεχνικής και επαγγελματικής εκπαίδευσης δεν μπορεί και δεν πρέπει να κρίνεται ως υποδεέστερη μορφή εκπαίδευσης. Για τη σύνδεση άλλωστε του επαγγελματικού προσανατολισμού και της απασχόλησης πραγμα­τοποιούνται έρευνες της αγοράς εργασίας για τις προοπτικές των επαγγελμάτων. Οι έρευνες αυτές αποτελούν προϋπόθεση για τον προγραμματισμό της τεχνικής και της επαγγελματικής εκπαίδευσης.

θέματα ακόμη που εξετάζονται είναι η **νομική κατοχύρωση της μερικής απασχόλησης, η πρόωρη συνταξιοδότηση, η υπερωριακή απασχόληση, η τέταρτη βάρδια** κ.ά.

Η πολιτεία ακόμη μελετά την **οικονομική και τεχνική υποστήριξη** των νέων, ώστε να μετατρέψουν σε πράξη τις ιδέες τους για ανάληψη επιχειρηματικής δράσης. Στο πρόγραμμα αυτό πέρα από τους χρηματοδοτικούς φορείς θα συμμετέχουν η τοπική αυτοδιοίκηση, φορείς παροχής τεχνικών γνώσεων και συμβουλών σε τοπικό επίπεδο; χωρίς να αποκλείεται η συμμετοχή μεγάλων ιδιωτικών επιχειρήσεων.

Τέλος, επιβάλλεται η επιμόρφωση του εργατικού δυναμικού, που σημαίνει επαγγελ­ματική εκπαίδευση των ανειδίκευτων εργατών και επανεκπαίδευση των ήδη ειδι­κευμένων με σεμινάρια, αφού η οικονομία αναδιαρθρώνεται.

**Επάγγελμα**

*Επάγγελμα* είναι η συστηματική ενασχόληση του ανθρώπου με ένα συγκεκριμένο αντικείμενο με στόχο την κάλυψη των βιοποριστικών του αναγκών, την εσωτερική πληρότητα και την κοινωνική προσφορά. Προέρχεται ετυμολογικά από το ρήμα «επαγγέλλομαι» που σημαίνει υπόσχομαι. Είναι η υπόσχεση του ανθρώπου ότι θα συμβάλλει μέσω της δημιουργικής του δραστηριότητας στην ατομική και συλλογική πρόοδο.

**Οφέλη της σωστής επιλογής και άσκησης ενός επαγγέλματος**

*-* Με την άσκηση ενός επαγγέλματος ο άνθρωπος καλύπτει τις *βιοποριστικές* του *ανάγκες* και ανεξαρτητοποιείται οικονομικά. Με τους πόρους που εξοικονομεί συχνά διαφεύγει από το στάδιο της απλής επιβίωσης, γίνεται δημιουργικός και αποφεύγει συμβιβασμούς και δεσμεύσεις που υποβιβάζουν την οντότητα του.

*-* Ο άνθρωπος στην προσπάθεια του να υλοποιήσει τους στόχους του και να ανταποκριθεί στις απαιτήσεις της εργασίας του, θα συναντήσει δυσκολίες που κάνουν τη σύμπραξη του με άλλους ανάγκη αναπόδραστη. Σε πολλούς τομείς σήμερα οι ελλείψεις μας είναι σημαντικές, η παρουσία και η προσφορά του άλλου κρίνονται απαραίτητες και το άτομο εκτιμά την αξία της *συναδελφικότητας* και της *συλλογικότητας,*

*-* Ο επαγγελματικός χώρος είναι ο κατεξοχήν χώρος διοχέτευσης της *ανθρώπινης δημιουργικότητας.* Ο άνθρωπος μέσα σ' αυτόν το χώρο ζει δημιουργικά, βιώνει τη συγκίνηση και αισθάνεται την ικανοποίηση που απορρέει από το γεγονός ότι εναπόθέσε τη δική του προσωπική σφραγίδα στο έργο του. Η καινοτομία, ο νεωτερισμός, αίρει τη στασιμότητα και την ακινησία οδηγώντας σε πολιτισμική πρόοδο.

- Το επάγγελμα, επίσης, ενισχύει τον *ψυχικό δυναμισμό* του ανθρώπου, τον μαθαίνει να ζει και ν' αντιμετωπίζει τη δυσκολία, τον εθίζει στη δυναμική προσέγγιση των ζητημάτων που προκύπτουν. Το επάγγελμα, επίσης, αποτελεί χώρο άντλησης ψυχικών

εφοδίων, θάρρους, θέλησης και αποφασιστικότητας, βοηθώντας έτσι το άτομο να συγκροτήσει την προσωπικότητα του και να διακριθεί μέσω αυτής.

- Φυσικά το επάγγελμα θωρακίζει τον άνθρωπο με *ψυχική υγεία.* Τον βοηθά να νιώθει ασφαλής, ανεξάρτητος, δημιουργικός, να αποδέχεται τον εαυτό του, να νιώθει ισορροπημένος και να αποδρά από το άγχος και τις διαταραχές που αυτό επιφέρει.

- Η αγάπη που τρέφει ο εργαζόμενος για το επάγγελμα του τον καθιστά παραγωγικό και υπεύθυνο, με αποτέλεσμα να συμβάλλει στην ευρωστία της *εθνικής οικονομίας,* που αποτελεί τον ακρογωνιαίο λίθο της πολιτικής και πνευματικής οντότητας ενός κράτους.

**Επιπτώσεις από τη λανθασμένη ή τυχαία επιλογή επαγγέλματος**

Συχνά οι άνθρωποι επιλέγουν κάποιο επάγγελμα με κριτήριο την ικανοποίηση της ματαιοδοξίας τους ή τις οικονομικές απολαβές, χωρίς να λαμβάνουν υπόψη την ικανοποίηση του εσωτερικού τους κόσμου και των βαθύτερων επιθυμιών τους. Οι επιπτώσεις μιας καιροσκοπικής επιλογής είναι πολλές:

- Ο άνθρωπος σύντομα χάνει το ενδιαφέρον του για το αντικείμενο ενασχόλησης του και *δε θέτει στόχους.* Χωρίς δημιουργικούς στόχους όμως στερείται έναν από τους βασικούς λόγους ύπαρξης του και οδηγείται σε ψυχικό μαρασμό, σε παθητικότητα και αδιαφορία.

- Όταν το επάγγελμα που ασκεί κάποιος δεν τον σαγηνεύει, μετατρέπεται σε έργο καταναγκαστικό και αυτόματα αίρεται κάθε λόγος συνεργασίας και σύμπραξης, με αποτέλεσμα το άτομο να *λειτουργεί μηχανιστικά* και να *απομονώνεται.*

- Επίσης όποιος δεν αγαπά το επάγγελμα του σύντομα σταματά να εφοδιάζεται με ειδικές γνώσεις που απαιτούνται για την εξάσκηση της εργασίας του. Έτσι σφάλματα που οφείλονται στην άγνοια ή στην ημιμάθεια γίνονται σαφώς εμπόδια της *καινοτομίας,* της *δημιουργικότητας.*

*-* Τέλος, η έλλειψη ενδιαφέροντος οδηγεί σε ψυχολογικές διαταραχές, αποσταθεροποιεί και καταρρακώνει τον άνθρωπο. Η ανία και η κόπωση συνθλίβουν και εξουθενώνουν όποιον βιώνει την εργασία του ως έργο καταναγκαστικό.

**Η σύγχρονη εργασία: μια νέα μορφή δουλείας**

Λίγοι είναι εκείνοι που σήμερα αντιμετωπίζουν την εργασία ως χώρο εκδήλωσης των δημιουργικών τους τάσεων. Συνήθως, το επάγγελμα θεωρείται έργο καταναγκαστικό. Οι λόγοι που οδηγούν σε μια τέτοια αντιμετώπιση είναι πολλοί:

- Τα *υλιστικά κριτήρια* με βάση τα οποία οι περισσότεροι επιλέγουν το επάγγελμα τους, αποτελούν σημαντικό παράγοντα μετατροπής της εργασίας σε έργο καταναγκα­στικό. Έτσι, η εργασία τους δεν είναι σύμφωνη με τις επιθυμίες, τα ενδιαφέροντα, τις κλίσεις και τις δυνατότητες τους.

- Λόγω της *μηχανοποίησης* του *αυτοματισμού* ο άνθρωπος περιορίζεται στο ρόλο του «δευτεραγωνιστή», αφού το κύριο μέρος της δράσης, της παραγωγής, εκτυλίσσεται χωρίς τη δική του πρωταγωνιστική δράση, αλλοτριώνοντας έτσι την εργασία του.

- Η *εξειδίκευση* περιορίζει τη σκέψη και τη φαντασία του ανθρώπου, τον ωθεί σε μονολιθικότητα, τυποποίηση και περιορισμό των πρωτοβουλιών του.

- Στις μέρες μας η *ανεργία* έχει λάβει ανησυχητικές διαστάσεις και ο *ανταγωνισμός* είναι ιδιαίτερα έντονος. Γι' αυτό και ο σημερινός άνθρωπος διακατέχεται από το άγχος της επαγγελματικής αποκατάστασης, αλλά και της επαγγελματικής καταξίωσης, προκειμένου να φανεί αντάξιος της θέσης που του εμπιστεύτηκαν.

**Κριτήρια ορθής εκλογής επαγγέλματος**

- Καταρχάς, το άτομο πρέπει να εντοπίσει τις *κλίσεις,* τις *εφέσεις,* τα *ενδιαφέροντα* του. θα πρέπει να αξιολογήσει τις *ικανότητες* του και να διακρίνει τα επαγγέλματα στα οποία δύναται να ανταποκριθεί, προκειμένου να μην απογοητευτεί αλλά και να μη μετατραπεί το επάγγελμα σε μια τυπική διεκπεραιωτική διαδικασία, μη αποδοτική και γοητευτική.

- Για πολλά επαγγέλματα το μέλλον είναι δυσοίωνο και ο νέος πρέπει να ενημερωθεί, προκειμένου οι *προοπτικές εξέλιξης* του επαγγέλματος να είναι δεδομένες.

- Το επάγγελμα εκτός από μη κορεσμένο χρειάζεται να είναι και προσοδοφόρο, προκειμέ­νου με τις *οικονομικές απολαβές* ο νέος να καλύψει όχι μόνο το ζην, αλλά και το ευ ζην.

- Σημαντικό κριτήριο επιλογής αποτελούν και οι *συνθήκες εργασίας.* Το περιβάλλον, οι τυχόν κίνδυνοι που εγκυμονεί, ο ελεύθερος χρόνος και γενικά οι αξιοπρεπείς συνθήκες διαβίωσης είναι παράγοντες που είναι χρήσιμο να λαμβάνονται υπόψη.

- Τέλος, τα περιθώρια που υπάρχουν για *κοινωνική προσφορά* και *διάκριση* —ανάγκη εσωτερική και όχι ματαιοδοξία, που κάποιοι άνθρωποι νιώθουν και καλύπτουν μέσω του επαγγέλματος τους προσφέροντας ταυτόχρονα στο κοινωνικό σύνολο- είναι ένας ακόμη παράγοντας που, αν ληφθεί υπόψη, εγγυάται ένα επιτυχημένο επαγγελματικό μέλλον.

**Επαγγελματικός προσανατολισμός**

Με τον όρο αυτό αναφερόμαστε στο σύνολο των ενεργειών μέσω των οποίων παρέ­χεται στα νεαρά άτομα συστηματική και επιστημονική βοήθεια, ώστε να γνωρίσουν τον εαυτό τους και να ενημερωθούν για τα επαγγέλματα, προκειμένου να προβούν σε ώριμες επιλογές. Οι *στόχοι* του είναι ο εντοπισμός και η κατανόηση των ιδιαίτερων χαρακτη­ριστικών του ατόμου, η ρεαλιστικότητα των στόχων που θέτει, η επιτυχής προσαρμογή στα κοινωνικά δεδομένα, η γεφύρωση των εσωτερικών εφέσεων και της αγοράς εργασίας.

Πολλοί ωστόσο αμφισβητούν την προσφορά του, καθώς η προσωπικότητα του ατό­μου δεν έχει ακόμη διαμορφωθεί πλήρως, λόγω του νεαρού της ηλικίας, αλλά και οι στερεοτυπικές αντιλήψεις περί υπεροχής επαγγελμάτων. Οι φιλοδοξίες των γονέων επηρεάζουν την κρίση του παιδιού. Ακόμη το έργο του επαγγελματικού προσανατολισμού δυσχεραίνεται λόγω των μεταβολών στον επαγγελματικό ορίζοντα, που καθιστούν τις πληροφορίες και τις προβλέψεις του αναξιόπιστες.

**Τηλεργασία**

Σύμφωνα με την Ευρωπαϊκή Ένωση, η τηλεργασία ορίζεται ως μια μορφή εργασίας που εκτελείται από ένα άτομο, για έναν εργοδότη ή πελάτη, εκτός του παραδοσιακού εργασιακού χώρου με τη χρήση τηλεπικοινωνιών και προηγμένων τεχνολογιών πληροφόρησης ως ένα ουσιαστικό και κεντρικό χαρακτηριστικό της εργασίας.

**Οφέλη τηλεργασίας**

• Μείωση του χρόνου και των απαιτούμενων δαπανών για τη μεταφορά προς και από το χώρο της εργασίας.

• Ελαχιστοποίηση των επαγγελματικών ανταλλαγών (εξοικονόμηση χρόνου και χρήματος).

• Αύξηση παραγωγικότητας.

**Αρνητικές επιδράσεις**

• Κοινωνική απομόνωση εργαζόμενου.

• Δυσκολίες προσαρμογής, ειδικά όταν υπάρχουν παιδιά στον οικογενειακό χώρο.

• Υψηλό αρχικό κόστος εξοπλισμού και κόστος πρόσβασης για τους αυτοαπασχολούμενους στην τηλεργασία.

• Λιγότερες ευκαιρίες για προαγωγή, απώλεια προνομίων-δικαιωμάτων (διακοπές, άδειες).

**Προϋποθέσεις**

Οι επιχειρήσεις θα πρέπει να κάνουν προσεκτική επιλογή προσωπικού, όσον αφορά τη γνώση, την ικανότητα, το κατάλληλο κλίμα στο σπίτι και τις δραστηριότητες που θα μπορούσαν να επιλεγούν, ώστε η τηλεργασία να αποβεί παραγωγική και αποδοτική.

**Γυναίκα και εργασία**

**Γυναικεία απελευθέρωση και εργασία**

Η είσοδος της γυναίκας στην εργασία συνέβαλε στην αξιοποίηση των δημιουργικών της ικανοτήτων, σε μεγάλο βαθμό στην απελευθέρωση της, στην κοινωνικοποίηση και πολιτικοποίηση της. Η εξωοικιακή της απασχόληση κατέστησε περισσότερο ποιοτικό το χρόνο που αφιερώνει στα παιδιά της, αφού δεν προσκολλάται εξ ολοκλήρου σ' αυτά, αλλά σέβεται την αυτοτελή προσωπικότητα τους.

Στόχος κάθε δημοκρατικής κοινωνίας πρέπει να είναι η παροχή ίσων ευκαιριών για εργασία στα δύο φύλα, που θα κατοχυρώνεται νομικά, η αποδέσμευση, μέσω της παιδείας, της κοινωνίας από στερεότυπα για το ρόλο και τις ικανότητες του γυναικείου φύλου, αλλά και η ισομερής κατανομή των ευθυνών των δύο φύλων στην οικογένεια.

**Γυναικεία και ανδρικά επαγγέλματα**

Η εξέλιξη του πολιτισμού οδηγεί σε αναθεώρηση πολλών στερεότυπων αντιλήψεων του παρελθόντος και σε κατάρριψη αυτών. Μία από αυτές είναι η ρατσιστική διάκριση των επαγγελμάτων σε ανδρικά και γυναικεία. Σήμερα η γυναίκα κατακτά
τις παραδοσιακά ανδροκρατούμενες επαγγελματικές θέσεις και αναδεικνύει την αξία της. Εξάλλου, η τεχνική συμμαχεί με τη γυναίκα, αφού η μυϊκή δύναμη δεν αποτελεί πλέον σημείο επαγγελματικής υπεροχής. Η σύγχρονη γυναίκα, καθώς μορφώνεται και αποκτά κατάρτιση και τεχνογνωσία, δεν υπολείπεται από τον άνδρα. Είναι λοιπόν φανερό ότι ο διαχωρισμός υποκρύπτει σκοπιμότητες, όταν συνάδοντας με την αμφισβήτηση της ισότητας περιορίζει τις δυνατότητες ανάδειξης της γυναίκας σε πολλούς τομείς.

Ο διαχωρισμός των επαγγελμάτων είναι θεμιτός όταν βασίζεται στη διαφορετικότη­τα των δύο φύλων, αξιοποιεί θετικά τις ικανότητες του καθενός σε συνδυασμό με τις ιδιαιτερότητες του επαγγέλματος και εξασφαλίζει τη μέγιστη αποδοτικότητα, τοποθετώντας το κάθε φύλο στην κατάλληλη θέση.

**Εξειδίκευση**

α) ***Εξειδίκευση***είναι η αποκλειστική ενασχόληση με έναν τομέα της επιστήμης ή της τεχνικής με στόχο την καλύτερη μελέτη του και την ποσοτική-ποιοτική απόδοση του ανθρώπου πάνω σ' αυτό τον τομέα.

β) ***Ειδίκευση***καλείται η ιδιαίτερη και συστηματική ενασχόληση του ανθρώπου με ένα συγκεκριμένο και περιορισμένο κλάδο-αντικείμενο εργασίας, η οποία προϋπο­θέτει εμβάθυνση, ξεχωριστή σπουδή και ειδική γνώση σχετικά με το αντικείμενο αυτό και έχει ως στόχο την αύξηση της παραγωγής και τη βελτίωση της ποιότη­τας της.

***Παράγοντες που καθιστούν την εξειδίκευση αναγκαία***

**Η υπερανάπτυξη της επιστήμης, τεχνικής και τεχνολογίας:** Το καλό βιοτικό επίπεδο και η οικονομική ανάπτυξη αποτελούν δύο από τους βασικότερους παράγοντες για την πρόοδο μιας χώρας, οι οποίοι υλοποιούνται μόνο με άξονα την ειδίκευση πολλών ανθρώπων, καθώς δεν είναι δυνατόν ένας και μόνο άνθρωπος να κατέχει έναν ολόκληρο τομέα του επιστητού.

 **Η δημιουργία πολλών νέων επαγγελμάτων: Η** οργάνωση της οικονομίας με βάση τον καταμερισμό της εργασίας επέφερε εξελικτικά τη λεπτή εξειδίκευση.

 **Ο επιστημονικός και οικονομικός ανταγωνισμός:** Εξαιτίας του ανταγωνισμού που αναπτύσσεται σήμερα μεταξύ των επιχειρήσεων, απαιτείται τελειότητα στην α­πόδοση, ταχύτητα, οργάνωση, συστηματοποίηση της εργασίας, στοιχεία που μόνο με την ειδίκευση διασφαλίζονται. Εξάλλου στους διάφορους κλάδους χρησιμοποιού­νται πολύπλοκα μηχανήματα και όργανα, που μόνο ειδικοί μπορούν να τα χειρι­στούν

***Θετικές πλευρές της εξειδίκευσης***

 Ολοκληρωμένη και επαρκής γνώση ενός τομέα με αποτέλεσμα την ταχύτητα, την ακρίβεια, τη δεξιοτεχνία του εργαζόμενου στη διαδικασία παραγωγής.

 Βελτίωση της ποιότητας και αύξηση της ποσότητας των προϊόντων παραγωγής.

Εμβάθυνση, διεύρυνση της γνώσης, τεχνογνωσία, με αποτέλεσμα την επιστημονική και τεχνολογική πρόοδο.

Ανάπτυξη των δεξιοτήτων, αξιοποίηση των προσόντων κάθε ατόμου.

Αναγκαιότητα συνεργασίας των ειδικοτήτων για την παραγωγή ενός προϊόντος, με αποτέλεσμα την καλλιέργεια πνεύματος συλλογικότητας

**Αρνητικές πλευρές της εξειδίκευσης**

Η εργασία τυποποιήθηκε, έγινε μονομερής, επαναλαμβανόμενη, αποσπασματική, καθηλώνοντας τη σκέψη, τη φαντασία και την εφευρετικότητα των εργαζομένων.

Ο εργαζόμενος έγινε μονολιθικός, η ανθρώπινη προσωπικότητα κατατμήθηκε και αποσυνδέθηκε από την κοινωνική προβληματική, την ψυχαγωγία, τη διασκέδαση.

Ο εργαζόμενος έχασε την ηθική ικανοποίηση από την ολοκληρωμένη προσωπική δημιουργία και τη συνολική εποπτεία του έργου.

Το χάσμα μεταξύ των επιστημών του ανθρώπου και των φυσικών διευρύνθηκε.

Ο επιστήμονας, καθώς δεν έχει σφαιρική εικόνα του τελικώς παραγόμενου επιτεύγ­ματος, αποποιείται τις όποιες ηθικές ευθύνες ευκολότερα και συχνά γίνεται υπέρ­μαχος του δόγματος «η επιστήμη για την επιστήμη». Έτσι, συχνά κατασκευάζονται προηγμένα μέσα μαζικής καταστροφής και η επιστήμη συχνά αποβαίνει μέσο πλου­τισμού και χάνει την ανθρωπιστική της διάσταση.

Ο επιστήμονας απομακρύνεται από τα κοινωνικοπολιτικά προβλήματα και η επιστήμη απωλύει το κοινωνικό περιεχόμενο της.

Τέλος, η εξειδίκευση αποτελεί συντελεστή κοινωνικής ιεράρχησης, αφού οι άνθρωποι συμμετέχουν στον κοινωνικό καταμερισμό εργασίας με κοινωνικά καταξιωμένο ή υποβαθμισμένο επάγγελμα {π.χ. οι ανειδίκευτοι εργάτες).

**Προϋποθέσεις για τη σωστή λειτουργία της εξειδίκευσης**

Αναμφισβήτητα η εξειδίκευση είναι απαραίτητη και αναγκαία αλλά υπό κάποιες προϋποθέσεις.

Το άτομο θα πρέπει παράλληλα με την απόκτηση των ειδικών γνώσεων να επιδιώκει την **εσωτερική** και ολόπλευρη ανάπτυξη του. Επίσης, πρέπει να έχει πολλαπλά ενδιαφέροντα και να μη γίνεται μονομερές. Οι κίνδυνοι που εγκυμονούνται από την εξειδίκευση οφείλονται στους λανθασμένους προσανατολισμούς της παιδείας, που είναι τεχνοκρατική και δημιουργεί «ειδικούς», αλλά όχι πνευματικά προσανα­τολισμένους ανθρώπους.

Ο επιστήμονας με σφαιρική παιδεία γνωρίζει την ουσία του έργου του, έχει άλλες απαιτήσεις από τον εαυτό του και από το αντικείμενο μελέτης του. Κοινωνικά ευαισθητοποιημένος συμβάλλει **με την** επιστήμη του στην κοινωνική εξέλιξη. Η πολύ­πλευρη μόρφωση είναι ουσιαστική ανάγκη ζωής, προϋπόθεση για την ολόπλευρη ανάπτυξη του και την ιστορική δικαίωση του έργου του.